*Az organikus élet szintjei és az ember: bevezetés a filozófiai antropológiába* (1928) a huszadik századi filozófia egyik főműve. Plessner az emberfogalom természetfilozófiai megalapozására tesz kísérletet–vagyis arra, hogy az emberi életformát a maga kategoriálisan egyedülálló voltában az eleven természetbe beágyazva, annak egyik szintjeként értse meg. Egy értelemstruktúrákat feltáró filozófiai biológia kidolgozásra révén jut el egy filozófiai antropológia vázlatához.

A szemináriumon végigolvassuk és kritikusan megvizsgáljuk Plessner gondolatmenetét. Mivel a szövegnek egyelőre nincs magyar fordítása, a hallgatók a német eredetit vagy a nemrég megjelent angol fordítást használhatják. Hallgatói igénytől és érdeklődéstől függően megtehetjük, hogy üléseinken a szövegolvasásra és értelmezésre fektetjük a hangsúlyt. De fontolóra vehetjük azt is, ahogy Plessner újrafogalmazza a német idealizmus (mindenekelőtt Kant, Fichte, és Hegel) bizonyos központi gondolatait. Ütköztethetjük továbbá Plessner koncepcióját az alighanem arra (is) adott válaszként kidolgozott heidegger-i gondolatmenettel *A metafizika alapfogalmai*-ban; Hartmann rétegelméletével; vagy az emberi képességek „additív” elméletei ellenében neo-arisztoteliánus alapon kidolgozott ún. „transzformatív” megközelítéssel (J. McDowell, M. Boyle). Végül a szemeszter végén, ha időnk engedi, szemügyre vehetünk néhány szemelvényt a *Sírás és nevetés: vizsgálódás az emberi magatartás határairól* (1941) c. későbbi főműből is.

**Szöveg**

Helmuth Plessner, *Die Stufen des Organischen und der Mensch: Einleitung in die philosophische*

*Anthropologie* (Berlin: De Gruyter, 1975)

vagy

Helmuth Plessner, *Levels of Organic Life and the Human: An Introduction to Philosophical Anthropology*, trans. Millay Hyatt (New York: Fordham UP, 2019)